Baba-olifant se slurp in draadstrik - Omgewing - Republikein
Tuesday, March 30th, 15:02:19
Baba-olifant se slurp in draadstrik
18 March 2021 | Omgewing
'n Toeris het onlangs Elephant Human Relations Aid (EHRA) se aandag op 'n woestynaangepaste baba-olifant gevestig wat met 'n draadstrik om sy slurp rondloop. Die olifant is saam met sy trop in die boonste deel van die Huabrivier gesien.
Me. Rachel Harris, besturende direkteur van EHRA, en haar span kon nie die trop identifiseer nie, omdat dit nie 'n trop is wat hulle ken nie.
"Ons het die navorsers gekontak wat die olifante in die Hoanib- en Hoarusibrivier ken en hulle het die trop geïdentifiseer.
Die foto's in reeds in Januarie geneem en ons was nie seker of die baba-olifant nog lewe nie. Ons het onmiddellik 'n soektog na die trop en baba die Maandag begin. Die volgende dag het ons die boodskap gekry die trop is naby Palmwag gesien en die kleintjie vaar goed onder omstandighede."
EHRA het vir die ministerie van die omgewing, bosbou en toerisme om hulp gevra.
"Hulle het vir dr. Axel Hartmann gestuur wat die olifant dopgehou het. Sy waarneming was dat die seerplek gesond is en dit lyk of die olifant by omstandighede aangepas het. Die res van die slurp sal vanself afval. Om die olifant te vang, sal te veel stres op die trop en die dier plaas," sê Harris.
"Alhoewel 'n slurp belangrik vir 'n olifant is, is die verlies van die voorste punt nie 'n doodsvonnis nie. Die baba-olifant sal vinnig leer en aanpas om sonder sy twee 'vingers' – wat nou verlore is – oor die weg te kom."
Daar is nog 'n olifant in die Huabrivier wat ook die voorpunt van sy slurp verloor het. Vermoedelik ook op dieselfde manier. Die olifant is nou 'n groot bul en hy gaan aan met sy lewe, volgens haar.
"'n Strik is beslis nie vir 'n olifant bedoel nie, maar dit wys net wat kan gebeur wanneer mense draadstrikke stel. Mense maak die strikke self, maar kan dit ook by die plaaslike groothandelaar aankoop. Dit maak geen sin hoekom hulle toegelaat word om draadstrikke te verkoop."
Die woordvoerder van die omgewingsministerie, mnr. Romeo Muyunda, het nie op vrae gereageer nie. - [email protected]